## Zakon o uvođenju Europske zadruge - Societas Cooperative Europaea (SCE)

### NN 63/2008 (2.6.2008.), Zakon o uvođenju Europske zadruge - Societas Cooperative Europaea (SCE)

# HRVATSKI SABOR

**2124**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O UVOĐENJU EUROPSKE ZADRUGE – SOCIETAS COOPERATIVA EUROPAEA (SCE)

Proglašavam Zakon o uvođenju Europske zadruge – Societas Cooperativa Europaea (SCE),
kojega je Hrvatski sabor donio na sjednici 21. svibnja 2008. godine.

Klasa: 011-01/08-01/52
Urbroj: 71-05-03/1-08-2
Zagreb, 23. svibnja 2008.

Presjednik
Republike Hrvatske
**Stjepan Mesić**, v. r.

## ZAKON

### O UVOĐENJU EUROPSKE ZADRUGE – SOCIETAS COOPERATIVA EUROPAEA (SCE)

OPĆE ODREDBE

*Svrha Zakona*

Članak 1.

(1) Ovim se Zakonom uređuju uvjeti i način provedbe Uredbe Vijeća (EZ) br.
1435/2003. od 22. srpnja 2003. o Statutu europske zadruge – Societas Cooperativa
Europaea (SCE) (OJ L 207, od 18. kolovoza 2003., str. 1 do 24, i OJ L 49, od 17.
veljače 2007., str. 35), (u daljnjem tekstu: Uredba).
(2) Kad se u ovome Zakonu upućuje na »državu članicu« pod tim se razumiju
članice Europske unije i države ugovornice Ugovora o Europskom gospodarskom
prostoru.

*Primjena propisa*

Članak 2.

Ako Uredbom nije drugačije propisano, na Europsku zadrugu (u daljnjem tekstu:
SCE) sa sjedištem u Republici Hrvatskoj i na pravne osobe koje sudjeluju u
osnivanju SCE, uz propise na koje Uredba upućuje, primjenjuju se i odredbe ovoga
Zakona.

*Upis u sudski registar*

Članak 3.

SCE stječe pravnu osobnost upisom u sudski registar prema mjestu sjedišta.

POSEBNE ODREDBE

Pravo sudjelovanja u osnivanju SCE osoba čije središnje mjesto upravljanja nije
u državi članici

Članak 4.

Pravna osoba čije središnje mjesto upravljanja nije u državi članici može
sudjelovati u osnivanju SCE, pod uvjetom da je ta pravna osoba osnovana prema
pravu države članice, da ima sjedište u toj državi članici i da je stvarno i
stalno povezana s gospodarstvom države članice.

*Nadležnost*

Članak 5.

(1) Registarski sud je dužan ispitati jesu li sve pravne radnje i formalnosti
što ih treba obaviti prije prijenosa sjedišta uredno obavljene i jesu li dana
osiguranja iz članka 6. stavka 2. ovoga Zakona. Ako su te pretpostavke
ispunjene, registarski sud će SCE izdati potvrdu iz članka 7. stavka 8. Uredbe.
(2) Registarski sud je dužan ispitati jesu li sve pravne radnje i formalnosti
što ih treba obaviti prije spajanja zadruga uredno obavljene. Ako su te
pretpostavke ispunjene, registarski sud će SCE izdati potvrdu iz članka 29.
stavka 2. Uredbe.
(3) Registarski sud ispituje pravovaljanost spajanja, kao dio postupka vezanog
za osnivanje SCE (članak 30. Uredbe).
(4) Registarski sud nadležan je za postupak provedbe postupka prestanka SCE
(članak 73. stavci 1. do 4. Uredbe).
(5) Kad se na prijedlog nadležnih tijela ili bilo koje osobe koja ima pravni
interes utvrdi da SCE ima središnje mjesto upravljanja u Republici Hrvatskoj
čime je učinjena povreda članka 6. Uredbe, ministarstvo nadležno za zadruge
odmah će o tome obavijestiti državu članicu u kojoj se nalazi sjedište SCE
(članak 73. stavak 5. Uredbe).

*Promjena sjedišta SCE*

Članak 6.

(1) Prenese li SCE sa sjedištem u Republici Hrvatskoj središnje mjesto
upravljanja u neku drugu državu, registarski sud će pozvati SCE da u primjerenom
roku koji odredi vrati središnje mjesto upravljanja u Republiku Hrvatsku ili da
sjedište prenese u drugu državu u skladu s odredbama članka 6. Uredbe. Ne
postupi li SCE u tom roku po zahtjevu suda, sud će donijeti odluku o prestanku
SCE. U zahtjevu suda mora se navesti da će u slučaju da SCE ne postupi po
zahtjevu nastupiti ta posljedica. Na temelju te odluke registarski sud će u
sudski registar upisati da je nastao razlog za prestanak SCE. Žalba protiv
odluke suda odgađa njezino izvršenje.
(2) Vjerovnici mogu najkasnije mjesec dana od dana objave s odgovarajućim
upućivanjima prijedloga o prijenosu sjedišta, u pisanom obliku zatražiti od SCE
da im za do tada nastale tražbine dade osiguranje, ako ne mogu tražiti da im se
one podmire. Takvo im pravo pripada samo ako učine vjerojatnim da je zbog
prijenosa sjedišta SCE ugroženo podmirivanje njihovih tražbina.

*Tijela vođenja SCE*

Članak 7.

SCE sa sjedištem u Republici Hrvatskoj može izabrati dualistički ili monistički
sustav tijela vođenja zadruge. SCE s dualističkim sustavom tijela vođenja ima
upravu i nadzorni odbor, a s monističkim sustavom ima upravni odbor.

*Dualistički sustav tijela vođenja SCE*

Članak 8.

(1) Članove uprave imenuje i razrješava nadzorni odbor. Statutom se može
odrediti da ih imenuje i razrješava skupština SCE. Statutom se može odrediti
skupno ili pojedinačno zastupanje SCE. Ako način zastupanja nije određen
statutom, SCE članovi uprave zastupaju skupno.
(2) Ako nadzorni odbor imenuje jednog od svojih članova za obavljanje poslova
člana uprave u slučaju kad član uprave nedostaje, mandat imenovanog člana ne
može biti duži od godinu dana. U tom razdoblju miruju prava i obveze imenovane
osobe kao člana nadzornog odbora.
(3) Članove nadzornog odbora imenuje i razrješava skupština SCE. Nadzorni odbor
ne može imati manje od tri člana.
(4) Nadzorni odbor može odlučiti da je za preuzimanje određenih obveza u pravnom
prometu od strane uprave, nužna njegova suglasnost.

*Monistički sustav tijela vođenja SCE*

Članak 9.

(1) Upravni odbor sastoji se od najmanje tri člana.
(2) Upravni odbor vodi poslovanje i zastupa SCE u pravnom prometu. Statutom se
može odrediti skupno ili pojedinačno zastupanje SCE. Ako način zastupanja nije
određen statutom, SCE članovi upravnog odbora zastupaju skupno.

*Objava podataka u Službenom listu Europske unije*

Članak 10.

Izdavatelj »Narodnih novina« dužan je u roku od mjesec dana od dana kad objavi
podatke o SCE iz članka 13. Uredbe iste proslijediti Uredu za službene
publikacije Europskih zajednica.

KAZNENE ODREDBE

*Prekršaji*

Članak 11.

Prekršaji propisani hrvatskim propisima koji se odnose na zadruge primjenjuju se
i na SCE i odgovorne osobe u SCE.

ZAVRŠNE ODREDBE

*Stupanje na snagu*

Članak 12.

Ovaj Zakon se objavljuje u »Narodnim novinama« i stupa na snagu na dan prijema
Republike Hrvatske u Europsku uniju.

Klasa: 326-02/08-01/01
Zagreb, 21. svibnja 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Odluka, NN 63/2008-2124
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)